Period: Old Babylonian
Genre: Royal Inscription
Transliteration:
<SURFACE>
{d}inanna zabalam₂{ki}
nin me-lam₂-ma-ni
an-ki-a dul-la₂
nin-a-ni-ir
ha-am-mu-ra-bi
gu₃ de₂-a an-na
{d}en-lil₂-da geš tuku
še-ga {d}utu
sipa ša₃ du₁₀-du₁₀
{d}marduk-ke₄
nun ša₃ ki aga₂
{d}inanna-ke₄
lugal kala-ga
lugal babilim₂{ki}
lugal ki-en-gi ki-uri
lugal an-ub-da limmu₂-ba-ke₄
lugal barag-barag
dingir gal-gal-en-e
šu gibil
bi₂-in-ak-a
u₄ {d}inanna
gizkim sag₉-ga-ni
ki-en-gi ki-uri
nam-en-bi aka-de₃
mu-na-an-šum₂-ma-ta
eš₂-kiri₃-bi
šu-ni-še₃
bi₂-in-si-a
{d}inanna
ki aŋ₂-ŋa₂-ni-ir
zabalam₂{ki}
uru nam-nin-a-ka-na
e₂-zi-kalam-ma
e₂ ki aŋ₂-ŋa₂-ni
mu-na-ni-in-du₃

Cuneiform:
<SURFACE>
𒀭𒈹𒍝𒈹𒀕𒆠
𒎏𒈨𒉈𒈠𒉌
𒀭𒆠𒀀𒌋𒌆𒇲
𒎏𒀀𒉌𒅕
𒄩𒄠𒈬𒊏𒁉
𒅗𒌤𒀀𒀭𒈾
𒀭𒂗𒆤𒁕𒄑𒌇
𒊺𒂵𒀭𒌓
𒉺𒇻𒊮𒄭𒄭
𒀭𒀫𒌓𒆤
𒉣𒊮𒆠𒉘
𒀭𒈹𒆤
𒈗𒅤𒂵
𒈗𒆍𒀭𒊏𒆠
𒈗𒆠𒂗𒄀𒆠𒌵
𒈗𒀭𒌒𒁕𒇹𒁀𒆤
𒈗𒁈𒁈
𒀭𒃲𒃲𒂗𒂊
𒋗𒉋
𒉈𒅔𒀝𒀀
𒌓𒀭𒈹
𒅆𒁾𒊷𒂵𒉌
𒆠𒂗𒄀𒆠𒌵
𒉆𒂗𒁉𒀝𒉈
𒈬𒈾𒀭𒋧𒈠𒋫
𒂠𒅗𒁉
𒋗𒉌𒂠
𒉈𒅔𒋛𒀀
𒀭𒈹
𒆠𒉘𒂷𒉌𒅕
𒍝𒈹𒀕𒆠
𒌷𒉆𒎏𒀀𒅗𒈾
𒂍𒍣𒌧𒈠
𒂍𒆠𒉘𒂷𒉌
𒈬𒈾𒉌𒅔𒆕